Първанов поиска амнистия на иманярските колекции

Президентът Георги Първанов предложи да се създаде гражданско движение за съхранение на културно-историческото наследство и се обяви за "амнистия" на частните иманярски колекции.
Това стана на форум в НДК, на който присъстваха известни историци, изкуствоведи и интелектуалци, съобщи novinar.bg.
Президентът заяви, че няма адекватно законодателство за опазване на историческото наследство, а действащите закони не се прилагат ефективно.
Необходимо е да се помисли дали да има "амнистия" на незаконно създадени частни колекции от археологически ценности, каза президентът. Той нарече притежаването на антични сбирки “вещно укривателство”, което е престъпление, и заяви, че всички предмети в тях са придобити от иманяри. 
Притежателите на тези колекции или трябва да се накажат, или колекциите им да се легитимират. Второто ми се струва по-реалистично, обобщи Първанов. 
Сред най-известните колекционери са Боян Радев, шефът на Нове холдинг Васил Божков и главният редактор на в. "Земя" Димитър Иванов. Техните сбирки са излагани в залите на НИМ. Смята се, че най-ценният античен предмет в частна колекция у нас е златният тракийски венец, собственост на Васил Божков.
Според закона за паметниците на културата от 2005 г. всички колекционери трябва да регистрират сбирките си в най-близкия музей. През тази година с поправки в Наказателния кодекс всички сделки с антики бяха забранени. Наказанията за укриване на паметници на културата с висока художествена стойност или друга ценна историческа находка и за замяна и продажба на антики без разрешение достигат до 3 години затвор и до 10 000 лв. глоба.
Държавният глава предложи още да се забрани продажбата на частни лица на скенери и металотърсачи, а фирмите, които продават или използват такава техника, да бъдат лицензирани.
На следващото заседание на съвета за координация на борбата с престъпността президентът поиска да се обсъдят връзките на иманярите с организираната престъпност.
Георги Първанов лансира още идеята на основа на закона за хазарта министърът на финансите да създаде културна лотария. Според него това ще компенсира липсата на частни средства в опазването на старините.
Амнистията на частните колекции е най-разумното поведение в момента, коментира директорът на Националния археологически институт и музей към БАН Васил Николов. Според него конфискацията ще доведе дотам, че и малкото останали ценности в държавата да бъдат изнесени и продадени в чужбина.
На свой ред директорът на НИМ Божидар Димитров се обяви срещу концесионирането на националните паметници на културата и поиска държавата да се грижи за най-големите 1000 обекта.